А ў бліжэйшыя гады турыстаў будзе запрашаць музей пад адкрытым небам. Такога яшчэ нідзе ў Беларусі няма. Напярэдадні святкавання 600-годдзя ўстанаўлення запаведнасці ў пушчы праводзіліся маштабныя археалагічныя даследаванні. Навукоўцы выявілі больш як паўсотні археалагічных аб’ектаў каменнага, бронзавага і жалезнага вякоў. Тады і ўзнікла задумка стварыць музей пад адкрытым небам — археалагічны скансен, паколькі ўсе знаходкі проста немагчыма размясціць у сучасным музеі, які знаходзіцца ў эколага-адукацыйным цэнтры нацпарку. Паміж вёскай Камянюкі і адміністрацыйным цэнтрам нацпарку плануецца ўзнаўленне стаянкі першабытнага чалавека, драўлянага жылля эпохі мезаліту і позняга неаліту, жылых, гаспадарчых і культавых пабудоў бронзавага веку.